b'\n_START_ARTICLE_\nJames Michener\n_START_SECTION_\nTausta\n_START_PARAGRAPH_\nMichener syntyi New Yorkissa. Ennen kuin h\xc3\xa4n t\xc3\xa4ytti kymmenen vuotta perhe muutti kuitenkin Doylestowniin Pennsylvaniaan, jota pidet\xc3\xa4\xc3\xa4n h\xc3\xa4nen kotipaikkanaan. H\xc3\xa4n toimi kirjavissa ammateissa ja 20-vuotiaana h\xc3\xa4n oli jo k\xc3\xa4ynyt kolmea lukuun ottamatta kaikissa Yhdysvaltojen osavaltioissa._NEWLINE_James Michener opiskeli Swarthmore Collegessa stipendin turvin ja valmistui parhain arvosanoin. H\xc3\xa4n siirtyi St Andrewsin yliopistoon Skotlantiin, josta h\xc3\xa4n palasi opettajaksi Bucks Countyn George Schooliin. Opettajatoimensa j\xc3\xa4lkeen h\xc3\xa4n toimi opettajakouluttajana Coloradon osavaltion opettajakorkeakoulussa ja sittemmin vierailevana historian apulaisprofessorina Harvardin yliopistossa. Ennen toista maailmansotaa h\xc3\xa4n ehti viel\xc3\xa4 toimia kirjankustantamon toimituksessa. Sodan sytytty\xc3\xa4 h\xc3\xa4n liittyi Yhdysvaltain laivastoon.\n_START_SECTION_\nKirjailija\n_START_PARAGRAPH_\nLaivasto vei Michenerin Tyynellemerelle, ja h\xc3\xa4nen ensimm\xc3\xa4inen kirjansa Tales of the South Pacific perustuu h\xc3\xa4nen kokemuksiinsa Salomonsaarilta. H\xc3\xa4n l\xc3\xa4hetti sen aluksi nimett\xc3\xb6m\xc3\xa4n\xc3\xa4 entiselle kirjankustantajaty\xc3\xb6nantajalleen. Kirja sai Pulitzer-palkinnon ja siit\xc3\xa4 tehtiin Broadway-musikaali South Pacific heti seuraavalle tuotantokaudelle._NEWLINE_Vuonna 1949 Michener muutti Honoluluun Havaijille, jossa h\xc3\xa4n otti osaa politiikkaan. Kymmenen vuotta my\xc3\xb6hemmin h\xc3\xa4n julkaisi bestseller-kirjan Havaiji, jonka valmistelu oli vaatinut nelj\xc3\xa4n vuoden tutkimusty\xc3\xb6n ja kolmen vuoden kirjoittamisen. Kirja valmistui samana p\xc3\xa4iv\xc3\xa4n\xc3\xa4, kun Yhdysvaltain kongressi \xc3\xa4\xc3\xa4nesti Havaijin osavaltioksi._NEWLINE_Muutoinkin Michenerin tuotannolle oli tunnusomaista laaja matkustelu ja perusteellinen tutkimusty\xc3\xb6 kirjojen taustalla. H\xc3\xa4n kirjoitti noin viisikymment\xc3\xa4 kirjaa, joista viisi taidekirjaa. Kirjoja on k\xc3\xa4\xc3\xa4nnetty useille kielille ja myyty miljoonittain.\n_START_SECTION_\nPoliitikko\n_START_PARAGRAPH_\nKirjailijauransa lis\xc3\xa4ksi Michener oli aktiivinen politiikassa ja julkishallinnossa. H\xc3\xa4n pyrki kongressiin 1962 liberaalina demokraattina, mutta h\xc3\xa4visi konservatiivisen alueensa vaalit. Vuonna 1968 h\xc3\xa4n toimi Pennsylvanian perustuslakivaliokunnan sihteerin\xc3\xa4 ja vuosina 1979\xe2\x80\x931983 NASAn neuvoa-antavassa johtokunnassa. My\xc3\xb6s toimet Yhdysvaltojen kulttuuril\xc3\xa4hettil\xc3\xa4\xc3\xa4n\xc3\xa4 useissa maissa, Yhdysvaltojen postin johtokunnassa sek\xc3\xa4 International Broadcasting Boardissa olivat osa h\xc3\xa4nen uraansa.\n_START_SECTION_\nPalkinnot\n_START_PARAGRAPH_\nMichener oli viiden alueen kunniatohtori. H\xc3\xa4n sai my\xc3\xb6s maansa korkeimman siviileille my\xc3\xb6nnett\xc3\xa4v\xc3\xa4n tunnustuksen, Medal of Freedomin, sek\xc3\xa4 vuonna 1983 Yhdysvaltain presidentin my\xc3\xb6nt\xc3\xa4m\xc3\xa4n palkinnon pitk\xc3\xa4aikaisesta toiminnasta maansa kulttuurin hyv\xc3\xa4ksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJames Michener oli naimisissa 39 vuotta Mari Yoriko Sabusawan kanssa. H\xc3\xa4n oli toisen polven japanilais-amerikkalainen, joka kuoli 1994. Michener kuoli Texasin yliopistossa Austinissa 90-vuotiaana 1997.'